ડિરેક્ટર મેઘના ગુલઝારની ‘રાઝી’ ધ્વજ પર સ્મૃતિ છોડી ગયેલા એવા જ ‘કૂછ લોગ’ની કહાની છે. ફિલ્મ ઓપન થાય છે કશ્મીરી બિઝનેસમૅન હિદાયત ખાન (રજિત કપૂર)થી. એ વેપારાર્થે અવારનવાર પાકિસ્તાનની મુલાકાત લીધા કરે છે. એક્ચ્યુલી એ બન્ને દેશના એજન્ટ તરીકે રાધર, ડબલ એજન્ટ તરીકે કામ કરી રહ્યા છે. રાવલપિંડીના એમના ખાસ દોસ્તદાર બ્રિગેડિયર સૈયદ (શિશિર શર્મા)ને ખાતરી છે કે હિદાયત આપણો જાસૂસ છે. હકીકત એ છે સ્વાતંત્ર્યસેનાનીના બેટા હિદાયત ખાન ભારતીય ગુપ્તચર ખાતાના વિશ્વાસુ જાસૂસ છે. કમનસીબે હિદાયતનું આયખું હવે પૂરું થવામાં છે, પણ એ સમય, (1971નું વર્ષ) ઘણો બારીક છે, ટેન્શન બન્ને દેશમાં વધી રહ્યું છે. આ બધું ધ્યાનમાં રાખીને હિદાયત દિલ્હીમાં ભણતી એની લાડલી દીકરી સેહમત (આલિયા ભટ્ટ)ને ભારતનાં ‘આંખ-કાન’ બનાવીને પાકિસ્તાન મોકલવાનું નક્કી કરે છે- બ્રિગેડિયર સૈયદના બેટા ઈકબાલ (વિકી કૌશલ) સાથે નિકાહ પઢાવીને. હવે જોવાનું એ છે કે 19-20 વર્ષની નાજુકનમણી કૉલેજકન્યા સેહમત શું એનું મિશન પાર પાડી શકશે ખરી?